รองนายกรัฐมนตรี และรัฐมนตรีว่าการกระทรวงกลาโหม ยืนยันมีเลือกตั้ง 24 มีนาคม นี้แน่นอน ย้ำ สถานการณ์ภาพรวมยังเป็นไปด้วยความเรียบร้อย
พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม ยืนยันว่า ไม่มีรายงานความเคลื่อนไหวมวลชน ผิดปกติใดๆหลังศาลรัฐธรรมนูญมีคำวินิจฉัยยุบพรรคไทยรักษาชาติ และไม่กังวลว่าหลังจากนี้ จะเกิดปัญหาขึ้น จนกระทบให้การเลือกตั้งไม่ราบรื่น และคงไม่ต้องติดตามความเคลื่อนไหวของกลุ่มผู้สนับสนุนของพรรคไทยรักษาชาติ เพราะทุกคนย่อมรู้ข้อมูลอยู่แล้ว พร้อมย้ำว่า การเลือกตั้งจะมีตามที่กำหนดไว้ แม้จะมีกระแสข่าวออกมาว่าอาจจะไม่มีการเลือกตั้ง ดังนั้นสถานการณ์ ทุกอย่างในขณะนี้ไม่มีอะไรที่น่าวิตกกังวลในทุกพื้นที่ และยังไม่มีปัญหาใดๆ เช่นเดียวกับพื้นที่ 3 จังหวัดชายแดนภาคใต้ ที่ก็เป็นไปด้วยความเรียบร้อย เตรียมพร้อมสู่การเลือกตั้ง        ส่วนเจ้าหน้าที่ดูแลความปลอดภัย นักการเมืองหาเสียงนั้น ยังไม่มีปัญหาใดๆทุกคนรู้หน้าที่และการวางตัวปฎิบัติ มีความอดทนอยู่แล้ว